РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/227-18

1. октобар 2018. године

Б е о г р а д

ЗАПИСНИК

57. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 1. ОКТОБРА 2018. ГОДИНЕ

Седница је почела у 9,30 часова.

Седници је председавала Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић и Момо Чолаковић.

Седници је присуствовао Ђорђе Милићевић (заменик члана Душана Бајатовића), Зоран Деспотовић (заменик члана Миљана Дамјановића) и Ђорђе Косанић (заменик члана Војислава Вујића).

Седници нису присуствовали чланови Одбора: Милорад Мирчић, Саша Радуловић, Горан Ћирић, Милорад Мијатовић, Милан Лапчевић и Золтан Пек, нити њихови заменици.

Седници су присуствовали: Јелена Танасковић, државни секретар у Министарству финансија, Светлана Тадин, директор Сектора за финансије у РФЗО, и Драган Матић, помоћник директора Сектора за финансије у РФЗО.

На предлог председника Одбор је, већином гласова **(10 гласова „за“, један народни посланик није искористио право гласа),** утврдио следећи

Д н е в н и р е д:

1. Разматрање Предлога одлуке о давању сагласности на Одлуку о изменама Финансијског плана Републичког фонда за здравствено осигурање за 2018. годину (број 400-3000/18 од 28. септембра 2018. године).

Пре преласка на рад по утврђеном дневном реду Одбор је, већином гласова **(10 гласова „за“, један народни посланик није искористио право гласа),** усвојио записнике са 54, 55. и 56. седнице Одбора без примедаба.

**Прва тачка дневног реда**: **Разматрање Предлога одлуке о давању сагласности на Одлуку о изменама Финансијског плана Републичког фонда за здравствено осигурање за 2018. годину**

Јелена Танасковић, државни секретар у Министарству финансија, укратко је представила Предлог одлуке одавању сагласности на Одлуку о изменама Финансијског плана Републичког фонда за здравствено осигурање за 2018. годину. Наводећи разлоге за доношење ребаланса, истакла је да пренета и неутрошена средства из претходне године износе 3,6 милијарди динара, а накнадно пренета средства 500 милиона динара, што укупно износи 4,1 милијарду динара. Средства су распоређена тако што је увећан износ који се користи за лечење ретких болести за 500 милиона динара, па сада износи две милијарде динара, док ће се остатак од 3,6 милиона искористити за издавање лекова на рецепт, исплату боловања и набавку медицинских помагала.

Зоранa Деспотовићa је занимало да ли је предвиђен износ довољан за лечење ретких болести деце у Србији и иностранству, на шта му је Јелена Танасковић образложила да је из тих разлога управо и планирано увећање тог износа.

Одбор је, на основу члана 156. став 3. Пословника Народне Скупштине, већином гласова **(10 гласова „за“, један народни посланик није искористио право гласа) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог одлуке о давању сагласности на Одлуку о изменама Финансијског плана Републичког фонда за здравствено осигурање за 2018. годину.

За известиоца Одбора на седници Народне скупштине одређена је др Александра Томић, председник Одбора.

Седница Одбора је завршена у 9,35 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић др Александра Томић